ddrg/super_eurlex huggingface dataset:
Għażla mhux leġiżlattiva tista’ tinvolvi l-iskambju tal-aħjar prattiki u l-iżvilupp ta’ gwida dwar il-ġbir ta’ informazzjoni fil-livell tad-ditti bejn l-Istati Membri u l-Kummissjoni. Għadhom qed jiġu kkunsidrati għażliet leġiżlattivi oħra: ·L-Għażla 2 tneħħi r-regoli nazzjonali li jipprevjenu lill-awtoritajiet nazzjonali milli jaqsmu mal-Kummissjoni u ma’ Stati Membri oħra informazzjoni fil-livell tad-ditti li diġà jkollhom fil-pussess tagħhom jew li jistgħu jaċċessaw skont id-dritt tal-UE/nazzjonali eżistenti. ·L-Għażla 3 tintroduċi setgħat investigattivi permezz ta’ għodod ta’ informazzjoni dwar is-suq uniku fil-livell nazzjonali. ·L-Għażla 4 tintroduċi Għodda ta’ Informazzjoni dwar is-Suq Uniku (SMIT) fil-livell tal-UE, li għandha tintuża fuq bażi ta’ każ b’każ. Din tkun limitata għal każijiet li fihom ikun hemm suspett li hemm ostakli li qed jipprevjenu lis-suq uniku milli jaħdem, u meta l-informazzjoni mitluba tkun meħtieġa għal teħid ta’ deċiżjonijiet veloċi u effettiv u ma tkunx disponibbli malajr biżżejjed b’mezzi oħra. L-informazzjoni tintalab biss mingħand parteċipanti fis-suq li jistgħu jipprovduha faċilment. ·L-Għażla 5 hi għażla ibrida li tgħaqqad l-għażliet 2 u 4. L-għażliet abbandunati jinkludu l-espansjoni tal-kopertura tal-istatistiki Ewropej u l-introduzzjoni ta’ obbligi ta’ rapportar regolari skont id-Direttiva dwar il-Kontabilità. L-SMIT (l-Għażla 4) hi l-għażla ppreferuta. Hi ġġib l-ogħla marka f’termini tas-sussidjarjetà u tal-proporzjonalità u hi l-iktar għażla effettiva u kosteffiċjenti. Hi se tgħin lill-Istati Membri individwali jegħlbu l-problemi relatati mal-koordinazzjoni u mal-ġurisdizzjoni legali f’każijiet transkonfinali.
Kif spjegat fil-Pjan Direzzjonali ta’ din l-inizjattiva, il-problema li trid tiġi indirizzata hi s-sottorappreżentazzjoni tan-nisa fid-dinja tax-xogħol, b’mod partikolari minħabba n-nuqqas ta’ kondiviżjoni indaqs tar-responsabbiltajiet ta’ indokrar u professjonali mill-ġenituri bit-tfal jew dawk bi qraba dipendenti. Fl-2015, id-diskrepanza bejn is-sessi fl-impjiegi (20-64 sena) fl-UE kienet tammonta għal 11.6-il punt perċentwali (pps). Din l-inizjattiva timmira li tindirizza l-problema ta’ sottorappreżentazzjoni tan-nisa fis-suq tax-xogħol billi tindirizza waħda mill-ixprunaturi ewlenin tagħha, li hi d-distribuzzjoni inugwali tar-responsabbiltajiet ta’ indokrar bejn in-nisa u l-irġiel. Id-disparitajiet bejn is-sessi fis-suq tax-xogħol huma l-iktar akuti għall-ġenituri u għan-nies b’responsabbiltajiet ta’ indokrar oħrajn. Intwera li d-diskrepanza bejn is-sessi fl-impjiegi tikber b’mod sostanzjali wara li jitwieldu t-tfal. Fl-2015, ir-rata medja ta’ impjieg tan-nisa b’wild wieħed taħt is-6 snin kienet ta’ 8.8 pps inqas minn nisa mingħajr tfal żgħar, u f’diversi pajjiżi din id-differenza hija iktar minn 30 pps. B’mod simili, in-nisa għandhom probabbiltà ferm ikbar mill-irġiel li jassumu r-rwol ta’ persuni li jindukraw b’mod informali għall-anzjani jew għall-qraba dipendenti . Waħda mir-raġunijiet ewlenin għal din il-problema hi politiki inadegwati relatati mal-bilanċ bejn ix-xogħol u l-ħajja privata. In-nuqqas ta’ possibbiltajiet suffiċjenti għat-teħid tal-liv għall-indokrar ta’ tfal/qraba dipendenti, it-tfassil ta’ sistema tal-liv li xxekkel il-kondiviżjoni aħjar tar-responsabbiltajiet ta’ indokrar bejn in-nisa u l-irġiel, il-possibbiltajiet limitati biex isir użu minn arranġamenti tax-xogħol flessibbli, u s-servizzi għall-indokrar formali insuffiċjenti lkoll intwerew li jkomplu jkabbru l-isfidi relatati mal-impjieg tan-nisa. Id-diżinċentivi ekonomiċi (bħad-diżinċentivi għat-tieni sors ta’ dħul li jaffettwaw l-iktar lin-nisa) jistgħu jkomplu jirrinforzaw il-kondiviżjoni inugwali tar-responsabbiltajiet ta’ indokrar min-nisa u mill-irġiel u jaġixxu ta’ xprunatur ta’ rinforz tad-disparità bejn is-sessi fl-impjiegi.
Fir-raggruppament tqiesu l-għażliet ta’ politika: L-ewwel nett, l-għażliet ta’ liġijiet mhux vinkolanti sabiex titrawwem ir-rieda tajba tal-partijiet ikkonċernati u l-awtodixxiplina, kif ukoll it-titjib tal-kapaċitajiet tal-awtoritajiet kompetenti (RAGGRUPPAMENT A). It-tieni nett, għażliet regolatorji li jindirizzaw żewġ elementi importanti: - id-definizzjoni xierqa tal-kamp ta’ applikazzjoni tal-beni kulturali sabiex tiġi koperta mill-inizjattiva (RAGGRUPPAMENT B); - ir-rekwiżiti tad-dokumentazzjoni meħtieġa sabiex tiġi ċċertifikata n-natura illeċita tal-beni (RAGGRUPPAMENT C) B’mod partikolari, ir-Raggruppament C jinkludi l-għażliet ta’ ċertifikazzjoni li ġejjin: (a) Iċ-ċertifikat tal-esportazzjoni maħruġ mill-pajjiż ta’ oriġini u l-kooperazzjoni amministrattiva mal-pajjiż inkwistjoni; (b) Id-dikjarazzjoni tal-importatur (affidavit) flimkien mal-formola tad-dokument ta’ identifikazzjoni tal-Oġġett li tipprovdi informazzjoni bażika dwar il-beni; (c) Il-liċenzja tal-importazzjoni għall-beni kulturali kollha maħruġa mill-awtoritajiet kulturali tal-UE (d) Il-liċenzja tal-importazzjoni għall-beni kulturali f’riskju kbir ta’ serq (oġġetti arkeoloġiċi), u d-dikjarazzjoni tal-importatur u d-dokument ta’ identifikazzjoni tal-Oġġett għall-beni kulturali l-oħra kollha (taħlita tal-elementi tal-b u c).
Opzjoni A: titjieb l-implimentazzjoni tal-leġiżlazzjoni tal-UE u tiġi ffaċilitata l-awtoregolamentazzjoni għall-kooperazzjoni bejn is-settur pubbliku u dak privat. Opzjoni B: jiġi introdott qafas leġiżlattiv ġdid u tiġi ffaċilitata l-awtoregolamentazzjoni għall-kooperazzjoni bejn is-settur pubbliku u dak privat. Opzjoni C: l-istess bħal opzjoni B imma b’dispożizzjonijiet dwar l-inkoraġġiment tar-rappurtar għal kooperazzjoni bejn is-settur pubbliku u dak privat minflok l-awtoregolamentazzjoni, u dispożizzjonijiet ġodda dwar is-sensibilizzazzjoni. Opzjoni D: l-istess bħall-opzjoni C iżda b’dispożizzjonijiet addizzjonali ta’ ġuriżdizzjoni li jikkomplementaw l-Ordni ta’ Investigazzjoni Ewropea u r-regoli ta’ mandat ta’ inibizzjoni. L-opzjoni C hija l-preferuta, kemm kwalitattivament kif ukoll f’termini ta’ spejjeż u benefiċċji.
Livelli għoljin ta’ self improduttiv (NPLs) jaffettwaw l-istabbiltà finanzjarja billi huma ta’ piż fuq il-profittabilità u l-vijabbiltà tal-istituzzjonijiet milquta u għandhom impatt, minħabba t-tnaqqis fis-self mill-bank, fuq it-tkabbir ekonomiku. Minħabba f’hekk, l-NPLs għandhom impatt negattiv kemm fuq it-tħaddim tal-Unjoni Bankarja kif ukoll fuq il-ħolqien tal-Unjoni tas-Swieq Kapitali. Biex l-isfidi ta’ NPLs għoljin fl-Ewropa jiġu indirizzati ulterjorment, il-“Pjan ta’ Azzjoni biex jiġi Indirizzat is-Self Improduttiv fl-Ewropa” mill-Kunsill Ewropew jistieden lil diversi istituzzjonijiet sabiex jieħdu miżuri xierqa. B’mod partikolari, sabiex jitnaqqas ir-riskju li problemi ġodda ta’ NPLs ifeġġu fil-futur, wieħed mill-oqsma ewlenin ta’ politika huwa li l-banek ikunu jistgħu jirkupraw b’mod effettiv u f’qasir żmien il-valur tal-kollateral f’każ ta’ inadempjenza tal-mutwatarji fir-rigward ta’ self garantit. Bħala stat ta’ fatt, meta l-proċeduri għall-eżekuzzjoni tal-kollateral ikunu twal u jiswew il-flus, il-benefiċċji mikroekonomiċi tal-użu tal-kollateral ikunu mxekkla (ex ante l-banek ikollhom ħabta jsellfu anqas u/jew b’rati ogħla ta’ self u ex post il-banek jakkumulaw fil-kotba tagħhom stokk kbir ta’ self ħażin li jkun diffiċli li jiġi rkuprat il-valur tiegħu mill-kollateral). Il-proċeduri ta’ eżekuzzjoni fl-UE normalment ikunu ta’ natura ġudizzjarja. Madankollu, in-nuqqas ta’ effiċjenzi tas-sistemi tal-qrati jippreżentaw sfidi għar-riżoluzzjoni tal-NPLs f’xi Stati Membri, l-aktar minħabba t-tul eċċessiv tal-proċedimenti. Xi drabi dan ikun ukoll minħabba li kollox jeħel fil-qrati u prattikament ir-riżultat ikun li l-ammont irkuprat għall-kredituri garantiti jkun anqas. F’xi Stati Membri iżda mhux f’kollha, hemm disponibbli mekkaniżmi extraġudizzjarji għall-eżekuzzjoni tal-kollateral bħala mezzi alternattivi aktar rapidi u irħas meta mqabbla mal-proċedimenti tal-qrati. Il-proċeduri barra l-qorti huma eteroġenji ferm fost l-Istati Membri, b’varjetà wiesgħa f’termini ta’ approċċi, ambitu u effiċjenza, u b’hekk jolqtu b’mod negattiv il-kundizzjonijiet ekwivalenti ta’ kompetizzjoni kemm għall-banek kif ukoll għall-mutwatarji kummerċjali.
Wara l-kriżi finanzjarja, il-qafas regolatorju għall-banek inbidel b’mod sostanzjali. Ir-riformi li kien hemm qbil dwarhom fil-livell tal-G20 u tal-Kumitat ta’ Basel ġew implimentati u qed jiġu implimentati madwar id-dinja sabiex inaqqsu r-riskju fis-settur bankarju u biex jagħmlu s-sistema finanzjarja aktar stabbli u reżiljenti. Madankollu, xi riskji ġew indirizzati lokalment biss. B’mod partikolari, ġurisdizzjonijiet kbar (bħall-Istati Uniti jew il-Ġappun fost oħrajn) ħadu għadd ta’ miżuri biex inaqqsu l-livell ta’ self improduttiv (NPLs - non-performing loans) u jirranġaw il-karti bilanċjali tal-banek, fost l-oħrajn billi introduċew jew intensifikaw ir-reġimi mandatorji ta’ tħassir/proviżjonament għall-NPLs. L-NPLs u skoperturi improduttivi oħra (NPEs - non-performing exposures) akkumulaw ukoll f’partijiet mis-settur bankarju tal-UE wara l-kriżi finanzjarji u r-reċessjonijiet sussegwenti. Dawn il-livelli għoljin ta’ NPLs jaffettwaw l-istabbiltà finanzjarja billi jkollhom effett fuq il-profittabilità u l-vijabbiltà tal-istituzzjonijiet ta’ kreditu affettwati u jkollhom impatt, minħabba anqas self mill-banek, fuq it-tkabbir ekonomiku. Sabiex jiġu indirizzati ulterjorment l-isfidi ta’ livelli kbar ta’ NPLs fl-UE, il-“Pjan ta’ Azzjoni biex jiġi indirizzat is-self improduttiv fl-Ewropa” mill-Kunsill tal-ECOFIN jistieden lil diversi istituzzjonijiet u aġenziji biex jieħdu l-miżuri xierqa. B’mod partikolari, sabiex jitnaqqas ir-riskju li jfeġġu problemi ġodda ta’ NPLs fil-futur, wieħed mill-oqsma ewlenin ta’ politika huwa li jkun aċċertat li l-NPLs ikunu rikonoxxuti b’mod f’waqtu u koperti b’mod adegwat sabiex it-tolleranza tat-telf tkun prevenuta u tittejjeb ir-riżoluzzjoni tal-NPLs. In-nuqqas ta’ proviżjonament u t-tolleranza tat-telf huma ostakli kbar għar-ristrutturar tad-dejn jew għall-bejgħ tal-assi, minħabba li l-banek jistgħu jipposponu r-ristrutturar jew id-diżingranaġġ sabiex jevitaw ir-rikonoxximent tat-telf (l-hekk imsejjaħ approċċ “nistennew u naraw”). Irriżulta li d-dewmien fir-rikonoxximent tat-telf jikkontribwixxi għal tnaqqis fis-self, billi d-dewmien iqiegħed ħafna aktar pressjoni fuq il-banek biex iżidu l-proviżjonament f’waqtiet ta’ stress (jiġifieri meta jseħħ it-telf u r-rekwiżiti regolatorji tal-kapital isiru vinkolanti l-aktar). Dan il-proviżjonament proċikliku jimplika self bankarju proċikliku u xaqlibiet akbar fiċ-ċiklu tan-negozju (jiġifieri ċikli ta’ kreditu tajbin-ħżiena). L-indirizzar ta’ stokkijiet kbar ta’ NPEs kif ukoll l-akkumulazzjoni possibbli tagħhom fil-futur jiffurmaw parti importanti mill-isforzi tal-Unjoni biex jitnaqqsu ulterjorment ir-riskji fis-sistema bankarja u biex il-banek ikunu jistgħu jiffukaw fuq is-self lin-negozji u liċ-ċittadini. Diskussjonijiet li jinsabu għaddejjin fil-Kunsill jikkonfermaw li huwa essenzjali li jsiru avvanzi ulterjuri fl-indirizzar tan-NPLs sabiex titlesta l-Unjoni Bankarja li hija prijorità għolja fl-Aġenda tal-Mexxejja.
b)Premji: Il-kollaborazzjoni B2G tista’ tistabbilixxi wkoll premji li jħeġġu lill-individwi u lill-kumpaniji speċjalizzati fl-analitika tad-data biex isibu soluzzjonijiet għal sfida partikolari ta’ interess pubbliku. Pereżempju, organizzazzjoni pubblika tista’ tistabbilixxi sfida f’kollaborazzjoni ma’ kumpanija li tipprovdi lis-settur privat id-data meħtieġa biex tiġi solvuta t-tali sfida.

c)Sħubijiet tad-data B2G: Il-kollaborazzjoni B2G tista’ tieħu l-forma ta’ sħubijiet tad-data. Il-korpi tas-settur pubbliku jistgħu jidħlu fi ftehimiet ma’ kumpaniji privati, li jinkludu l-qsim reċiproku tad-data, f’konformità mad-Direttiva PSI rigward l-informazzjoni tas-settur pubbliku maqsuma mas-settur privat. Dan jista’ jġib benefiċċji għall-kumpanija privata wkoll peress li din tkun tista’ tikseb għarfien mill-korrelazzjoni tad-data tas-settur privat u ta’ dak pubbliku.

“Assessing the Quality of Mobile Phone Data as a Source of Statistics” - studju mill-Aġenzija Statistika tal-Belġju u mill-Eurostat

Studju mwettaq b’mod konġunt minn Statistics Belgium u mill-Eurostat wera l-potenzjal tad-data tan-netwerks mobbli biex tinħareġ stima tad-densità tal-popolazzjoni. Dan kellu l-għan li jivvaluta l-kwalità tad-data mobbli tal-Belġju mill-operatur ewlieni tan-netwerks, Proximus) b’enfasi fuq il-popolazzjoni preżenti attwali. Id-data tan-netwerks mobbli ġiet ittestjata għall-konsistenza interna u tqabblet f’kuntrast mar-riżultati taċ-ċensiment tal-popolazzjoni Belġjana tal-2011, li jiġi aġġornat b’mod regolari bħala parti mir-reġistru tal-popolazzjoni. Iż-żewġ settijiet ta’ data ġew aggregati għal raġunijiet ta’ privatezza .

Ir-riżultati tal-istudju kienu ta’ benefiċċju għaż-żewġ partijiet. Minn naħa, jista’ jintwera li d-data tan-netwerk mobbli tipprovdi informazzjoni valida u preċiża li tista’ sservi bħala element komplimentari għall-istatistiki tradizzjonali. Min-naħa l-oħra, l-operaturi tan-netwerks mobbli jistgħu pereżempju jibbenefikaw mid-data dwar il-popolazzjoni residenti biex itejbu l-istimi tal-mobbiltà tal-persuni għal applikazzjonijiet ġodda offruti mill-operatur tan-netwerk mobbli.
Il-Valutazzjoni tal-Impatt qieset firxa ta’ alternattivi ta’ politika, li jvarjaw minn approċċi awtoregolatorji purament nonleġiżlattivi sa regoli obbligatorji vinkolanti għalkollox immirati biex jilħqu l-għanijiet ta’ politika. L-alternattivi ta’ politika purament nonleġiżlattivi meqjusa ffukaw fuq is-sejħiet tal-industrija biex jinħolqu miżuri volontarji li jindirizzaw l-aktar prattiċi kummerċjali problematiċi, u biex isiru impenji min-naħa tal-industrija ħalli jitjieb l-aċċess tal-utenti kummerċjali għal rimedju permezz tal-awtoregolamentazzjoni. Bl-istess mod, strateġija indipendenti tal-monitoraġġ tiddependi fuq impenji min-naħa tal-industrija li tirrapporta dwar l-effikaċja u l-evoluzzjoni tal-problemi. Din l-alternattiva ngħatat il-ġenb għax aktarx ma tissodisfax bis-sħiħ l-għanijiet ta’ politika. Fost l-alternattivi ta’ politika leġiżlattivi meqjusa, ġew ikkunsidrati soluzzjonijiet koregolatorji (taħlita ta’ elementi leġiżlattivi u mhux) kif ukoll regoli obbligatorji vinkolanti għalkollox mingħajr komponenti volontarji. Soluzzjoni vinkolanti għalkollox tistabbilixxi regoli obbligatorji eżawrjenti li jipprojbixxu l-prattiċi kummerċjali inkwistjoni, flimkien ma’ mekkaniżmu obbligatorju għar-riżoluzzjoni tat-tilwim għall-UE kollha, u rappurtar obbligatorju mill-pjattaformi lil aġenzija regolatorja kompluta (kif ipproponew għadd ta’ Stati Membri). Din ġiet skartata għax hi sproporzjonata. L-alternattiva ppreferuta hi soluzzjoni koregolatorja li tindirizza l-kwistjonijiet identifikati mill-pjattaformi online u mill-magni tat-tiftix ġenerali online. Dwar il-pjattaformi online, il-parti regolatorja tikkombina sett ta’ obbligi tat-trasparenza legalment vinkolanti għall-pjattaformi, obbligu li jitwaqqfu mekkaniżmi interni ta’ rimedju, u dispożizzjonijiet biex ikun jista’ jinstab rimedju kollettiv għall-assoċjazzjonijiet li jirrappreżentaw lin-negozji. Dan jingħaqad ma’ sejħa mhux vinkolanti lill-industrija biex tistabbilixxi korp indipendenti tal-medjazzjoni għall-ilmenti. Fl-aħħar nett, se jitwaqqaf ukoll Osservatorju tal-UE għall-problemi emerġenti, imsejjes fuq grupp ta’ esperti tal-UE, ħalli jimmonitorja x-xejriet emerġenti u l-evoluzzjoni tal-problemi. Fejn jidħlu l-magni tat-tiftix ġenerali online, l-alternattiva ppreferuta hi mmirata biex tindirizza d-dipendenza li jikkawżaw il-prattiċi tal-ikklassifikar potenzjalment dannużi. Il-miżuri previsti huma limitati għall-obbligu tat-trasparenza maħsub (limitat għall-kwistjoni unika tal-ikklassifikar), u għall-pożizzjoni legali tal-organizzazzjonijiet rappreżentattivi biex jaġixxu f’isem il-membri kummerċjali tagħhom.
Min-natura tiegħu, it-TLD .eu għandu dimensjoni transfruntiera. Hu t-TLD tal-Unjoni Ewropea u simbolu tal-identità Ewropea online. L-eżistenza ta’ isem speċifiku tad-dominju għall-Unjoni Ewropea b’denominazzjoni komuni li tkun ċara u identifikabbli ħafna hi pass importanti u siewi biex tissawwar l-identità online Ewropea. L-azzjoni regolatorja meħuda fil-livell tal-Istati Membri ma tkunx tista’ tikseb l-għanijiet fundamentali li fuqhom jistrieħu l-ħolqien u l-immaniġġar ta’ spazju tal-isem ta’ fiduċja u innovattiv għall-UE. It-TLD .eu twaqqaf bħala TLD tal-kodiċi tal-pajjiż (ccTLD) aktar milli bħala TLD ġeneriku (.com, .berlin). Ir-responsabbiltà tal-politika pubblika għat-TLD .eu hi f’idejn l-Unjoni Ewropea.
Il-PO2 ntgħażlet bħala l-alternattiva ppreferuta minħabba l-prestazzjoni pożittiva tagħha mil-lat ta’ effikaċja u effiċjenza meta mqabbla mal-PO1 u l-flessibbiltà tagħha meta mqabbla mal-PO3. Barra minn hekk, il-PO2 m’għandhiex l-iżvantaġġi tal-PO3 mil-lat ta’ impatti soċjali u impatti fuq iċ-ċertezza legali. Il-PO2 hi soluzzjoni bilanċjata u effiċjenti biex titrawwem l-implimentazzjoni tal-proġetti tat-TEN-T u fl-istess ħin biex jinħolqu proċeduri aktar ċari u aktar inklużivi ħalli tiżdied l-aċċettazzjoni pubblika tal-proġetti infrastrutturali.

Il-PO1 hi appoġġata mill-awtoritajiet nazzjonali għax il-piż tal-applikazzjoni tal-alternattivi l-oħra aktarx jaqa’ fuq l-amministrazzjonijiet nazzjonali. Il-PO3 hi prinċipalment appoġġata mill-promoturi tal-proġetti għax jidhrilhom li din l-alternattiva għandha l-akbar potenzjal mil-lat ta’ proċeduri ta’ simplifikazzjoni u ċarezza. Il-PO2 hi appoġġata minn ħafna mill-partijiet ikkonċernati għax l-amministrazzjonijiet nazzjonali, il-promoturi tal-proġetti u l-individwi li ħadu sehem fil-konsultazzjoni pubblika miftuħa jagħrfu l-opportunità li titjieb is-sistema attwali bi proċessi aħjar ta’ sinkronizzazzjoni, filwaqt li jiġi rispettat il-prinċipju tas-sussidjarjetà u tkun evitata l-inċertezza legali.
Il-valutazzjoni tal-impatt eżaminat tliet alternattivi ta’ politika għall-funzjoni ta’ stabbilizzazzjoni, apparti l-għażla 1, l-istatus quo: L-għażla 2 tikkorrispondi mal-proposta tal-Kummissjoni, jiġifieri l-Funzjoni Ewropea ta’ Stabbilizzazzjoni tal-Investimenti, li tipprovdi self, flimkien ma’ għotjiet limitati lill-Istati Membri affettwati minn xokkijiet kbar sabiex iżommu l-attività ta’ investiment pubbliku. L-għażla 3 hija mekkaniżmu ta’ assigurazzjoni. Kontribuzzjonijiet regolari, b’mod partikolari fi żminijiet ekonomiċi normali u tajbin, jew riżors proprju, jiġu akkumulati f’fond. Meta Stat Membru jiġi affettwat minn xokk kbir, jista’ jibbenefika minn appoġġ fil-forma ta’ pagamenti/għotjiet. Probabbilment se tkun meħtieġa kapaċità ta’ self limitata biex tiżgura funzjonament kredibbli u kontinwu tal-fond. L-għażla 4 hija dik ta’ baġit iddedikat għaż-żona tal-euro. Il-baġit komuni ma jkunx immirat primarjament lejn l-istabbilizzazzjoni eknomika, iżda pjuttost lejn il-provvediment ta’ beni pubbliċi Ewopej. Madankollu, id-dipendenza fuq dħul ċikliku u infiq kontroċikliku, elementi diskrezzjonali possibilment imtejba, tikkontribwixxi għal stabilizzazzjoni makroekonomika fil-livell tal-UE. Il-Funzjoni Ewropea ta’ Stabbilizzazzjoni tal-Investimenti (l-għażla 2) hija l-għażla ppreferuta f'dan l-istadju. Din tkun tikkontribwixxi għall-objettiv tal-koeżjoni billi toffri appoġġ finanzjarju fil-każ ta’ xokk asimetriku kbir. Din se tipprovdi inċentiv b’saħħtu biex jiġu protetti l-investimenti pubbliċi ewlenin u b’hekk jiġi salvagwardjat infiq essenzjali li jżid it-tkabbir f’livell xieraq. L-impatt tal-istabbilizzazzjoni makroekonomika f’din l-għażla huwa limitat mill-fatt li l-appoġġ jieħu l-forma ta’ self. Fl-istess ħin, l-għażla 2 tidher ukoll aktar politikament vijabbli, tal-inqas fil-futur qrib, peress li r-riskji ta’ trasferimenti permanenti u ta’ periklu morali huma pjuttost limitati. B’mod ġenerali, fuq il-bażi ta’ dawn il-kunsiderazzjonijiet, fiċ-ċirkostanzi kurrenti l-għażla 2 hija dik ippreferuta.
IL-KUMMISSJONI EWROPEA

Brussell, 31.7.2019

SWD(2019) 127 final/2

CORRIGENDUM

This document corrects document SWD(2019) 127 final of 04.04.2019

- Page numbers of Copyright updated

- Table of contents updated.

- Several figures modified: 2 (legend missing) 4 (split) 9 (split) 12 (split) 17 (split) 21 (split)

The text shall read as follows:

DOKUMENT TA’ ĦIDMA TAL-PERSUNAL TAL-KUMMISSJONI

L-Analiżi tal-Implimentazzjoni Ambjentali tal-UE 2019



Rapport tal-Pajjiż - MALTA

Li jakkumpanja d-dokument

Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni

Analiżi tal-Implimentazzjoni Ambjentali 2019:

Ewropa li tipproteġi liċ-ċittadini tagħha u ttejjeb il-kwalità ta' ħajjithom





{COM(2019) 149 final} - {SWD(2019) 111 final} - {SWD(2019) 112 final} - {SWD(2019) 113 final} - {SWD(2019) 114 final} - {SWD(2019) 115 final} - {SWD(2019) 116 final} - {SWD(2019) 117 final} - {SWD(2019) 118 final} - {SWD(2019) 119 final} - {SWD(2019) 120 final} - {SWD(2019) 121 final} - {SWD(2019) 122 final} - {SWD(2019) 123 final} - {SWD(2019) 124 final} - {SWD(2019) 125 final} - {SWD(2019) 126 final} - {SWD(2019) 128 final} - {SWD(2019) 129 final} - {SWD(2019) 130 final} - {SWD(2019) 131 final} - {SWD(2019) 132 final} - {SWD(2019) 133 final} - {SWD(2019) 134 final} - {SWD(2019) 135 final} - {SWD(2019) 136 final} - {SWD(2019) 137 final} - {SWD(2019) 138 final} - {SWD(2019) 139 final}
Għall-Alternattiva ppreferuta 3.2, se jkun hemm titjib fl-ispejjeż assoċjati għax tikseb effiċjenza ogħla tal-PSU, u dan mistenni jiswa €10 għal kull unità tal-PSU biex isir titjib minn klassi 80 PLUS minn Fidda għal Deheb, €17 minn Deheb għal Platinu, u €23 biex jinkiseb it-Titanju. L-ispiża assoċjata mat-titjib fit-temperatura operattiva hi preżunta li hi €150 għal kull unità tal-bejgħ, li bejn wieħed u ieħor hi l-prezz ta’ kitt tal-fann bi prestazzjoni għolja. It-titjib tal-potenza fi stat inattiv ifisser spiża addizzjonali ta’ 0,2 % sa 0,35 % tal-prezz tas-server biex tittejjeb l-effiċjenza tas-CPU. Hu stmat li bejn wieħed u ieħor ir-rekwiżiti tal-effiċjenza tal-materjali jimponu €8 addizzjonali għal kull server jew għal kull prodott tal-ħżin. Iż-żieda totali fl-ispejjeż tax-xiri tal-prodotti minħabba dan it-titjib hi madwar €41 miljun fl-2030 għall-UE. L-ispejjeż tal-ittestjar assoċjati mal-kejl tal-effiċjenza tas-server se tkun madwar €21 000 għal kull kumpanija bi 15-il mudell tas-server. Għall-kumpaniji kbar, hu stmat li l-ispiża tat-testijiet tal-konformità se tkun madwar €30 000 għal kull kumpanija b’25 mudell tas-server. L-ispejjeż tal-ittestjar assoċjati mat-temperatura operattiva hu stmati fil-firxa ta’ €1 000 għal kull unità.